Us em Seeägebiet in Chile han i e Flug gnoh nach Ushuaia uf em argentinische Teil vo Füürland. Eigentlich han i d'Reis in färne Süde jo mit em Schiff welle mache, aber die händ irgend e Havarie gha, und so het das ebe nid klappt. Aber mit em Flugi isch das au ganz guet gange und erscht rächt no viel schnäller.    Ushuaia sig die südlichschti Stadt vo dr Wält, säge d'Argentinier. Das stimmt irgendwie au, aber irgendwie ebe doch nid. Es chunnt e chli uf d'Definition vom Begriff "Stadt" a. Es git nämli no es Kaff uf ere chilenische Insle bitzli wyter südlich, aber das isch denn halt kei Stadt sondern es Dorf... Naja, d'Argentinier säge no viel. Es het au bi jedem Gränzübergang do unde es Schild wo druf stoht "Las Malvinas son Argentina" ("Die Falklandinseln sind Argentinien"). Aber sowyt ich mi cha erinnere, händ d'Engländer dr Falklandchrieg gwunne und die Insle sind halt ebe in britischem Bsitz...    Ushuaia isch an sich nüt bsunders schöns. Aber d'Lag am Beagle-Kanal mit de Inseli und de verschneite Bärge rundume isch scho no speziell. S'Klima isch sehr rauh, es isch chüehl und es windet sehr stark. Me cha d'Nöchi zu dr Antarktis würkli gschpüre. Allerdings het, wo'n ich acho bi, d'Sunne gschune und es isch herrlichs T-Shirt-Wätter gsi. Ich ha denn schpöter aber au dr alltäglichi Räge, die schwarze Wolke, dr Schnee und dr unglaublich starki Wind vo Füürland kenneglernt.    Es het sehr viel Tourischte in Ushuaia; Rucksäckler wie au die eher wohlhabendere Tourischte wo mit de Chrüzfahrtsschiff verbychöme oder die wo sich e Usflug in d'Antarktis chönne leischte (2500-5000 US$). Es zieht halt alli a, s'"Endi vo dr Wält" z'gseh.  Für mi het Tierra del Fuego au e ziemlich spezielli Bedütig gha. Ich bi in de ledschte 9 Mönet ständig südwärts greist, immer richtig Füürland. Es isch ständig es Ziel gsi, irgendwo hinter em Horizont. Und denn bin i plötzlich dört... Es isch e Ort, wo mir bsunders bewusst worde isch, was für e Traum ich mir mit dere Reis erfüll. Tja, und was macht me nachdäm sini Träum in Erfüllig gange sind?!? Ich ha mi halt eifach um 180º dreiht, und reis unterdesse nordwärts. Do git's no ganz viel anderi Ort, wo'n i cha apeile und wo genauso e Inbegriff vo mim Reisetraum sind.    Schliesslich bin i e Wuche lang in Ushuaia blibe. Ich ha es paar ganz gueti Lüt troffe und ha es paar Usflüg gmacht.  Dr Pflichtusflug isch e Bootstour uf em Beaglekanal. Das isch dä Meeresarm wo Ushuaia dra ligt. Ich ha die Tour nid wie die meischte andere mit eim vo de grosse Katamaran gmacht, sondern in ere chleine Gruppe uf emene Segelboot. S'Sägle isch genial gsi: dr Wind het peitscht, d'Wälle händ gschprützt und es isch chalt gsi. Genau so sött's jo au sy am Endi vo dr Wält!  Und denn natürlich no dr Nationalpark "Tierra del Fuego", wo me cha entlang vo schöne Buchte, durch Wälder und an Seeä wandere. Me gseht Biberdämm, viel Habichte, Spächte und uuunglaublich viel Chüngel.    D'Wyterreis isch denn wider uf chilenisches Gebiet nach Puerto Natales. Dr Bus het öppe peruanische Standard gha, d'Schtross isch so holperig wie in Bolivie und d'Distanze sind so gross wie in Kolumbie. Nid die beschti Kombination! Schliesslich het die Fahrt denn langi 17 Schtund duurt.  Bi dr Magellan-Schtrooss, wo d'Insle Füürland vom Feschtland trennt, het dr Bus uf d'Fähri müesse - e gueti Glägeheit zum ändlich mol d'Bei z'schtrecke. Dr Wind dört isch so stark gsi, dass es eim würkli schier vo de Füess ghaue het. Und denn immer böig, dass me ständig am torkle isch und effektiv all paar Meter fascht umgheyt. Isch wie bsoffe sy, aber weniger glatt.  Ich bi denn mol uf d'Fähri, wo sie ändlich cho isch, und ha erscht uf dr andere Site gmerkt, dass mi Bus gar nid mit druf gsi isch. Und so bin ich also uf em Feschtland ghockt, während dr Bus mit mim Rucksack no uf Füürland gsi isch. Aber  e gueti Schtund schpöter het's denn au mi Bus uf d'Fähri gschafft und d'Reis isch wytergange.